钦定古今图书集成/明伦汇编/氏族典/第067卷 > 朱友谦
## 钦定古今图书集成/明伦汇编/氏族典/第067卷 > 朱友谦

按《五代史朱友谦传》：友谦字德光，许州人。初名简，以
卒隶渑池镇，有罪，亡去为盗。久之，去为陕州军校。陕
州节度使王珙为人严酷，与其弟珂争河中，战败，其
牙将李璠与友谦谋共杀珙，附于梁。梁太祖表璠代
珙。璠立，友谦复以兵攻之，璠逃去，梁太祖又表友谦
代璠。梁兵西攻李茂贞，太祖往来过陕，友谦奉事尤
谨，因请曰：“幸同姓，愿更名以齿诸子。”太祖乃更其名，
友谦录以为子。太祖即位，徙镇河中，累迁中书令，封
冀王。太祖遇弑，友珪立，加友谦侍中，友谦虽受命，而
心常不平。已而友珪使召入觐，友谦不行，乃附于晋。
末帝即位，复臣于梁。贞明六年，友谦遣其子令德袭
同州，逐节度使程全晖，因求兼镇。末帝初不许，已而
许之，制命未至，友谦复叛附晋。晋封西平王，加守太
尉。庄宗灭梁入洛，友谦来朝，赐姓名曰李继麟。明年，
加守太师、尚书令，以其子令德为遂州节度使，令锡
忠武军节度使，恩宠之盛，时无与比。是时，宦官伶人
用事，多求赂于友谦，友谦不能给，宦官、伶人皆怒。伶
人景进言友谦谋反，友谦闻之大恐，入朝自明。景进
使人诈为变书，告友谦反。庄宗惑之，乃徙友谦义成
军节度使，遣朱守殷夜以兵围其馆，驱友谦出徽安
门外杀之，复其姓名，族诛。